Komisijos Reglamentas (EB) Nr. 1852/2001
2001 m. rugsėjo 20 d.
nustatantis išsamias taisykles, kaip paviešinti tam tikrą informaciją ir apsaugoti pagal Europos Parlamento ir Tarybos reglamentą (EB) Nr. 258/97 pateiktą informaciją
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų [1], ypač į jo 4 straipsnio 5 dalį ir 10 straipsnį,
kadangi:
(1) Patirtis parodė, kad būtina pagal Reglamente (EB) Nr. 258/97 nustatytą tvarką parengti išsamias taisykles, kaip apsaugoti pareiškėjų pateiktą informaciją, kad būtų užtikrintas sklandus paraiškų vertinimas.
(2) Šios taisyklės turėtų užtikrinti su gamybos procesu susijusios informacijos konfidencialumą, jeigu tokios informacijos atskleidimas galėtų pernelyg pakenkti pareiškėjo konkurencinei padėčiai.
(3) Siekiant, kad Reglamento (EB) Nr. 258/97 4 straipsnyje nustatytos procedūros būtų taikomos skaidriau, tam tikra informacija apie pagal tą straipsnį vertinamus produktus ir vertinimo rezultatus turėtų būti paviešinta. Tą informaciją Komisija turėtų skelbti internete.
(4) Tokios taisyklės turėtų atitikti 2001 m. kovo 12 d. Europos Parlamento ir Tarybos direktyvoje 2001/18/EB dėl genetiškai modifikuotų organizmų apgalvoto išleidimo į aplinką ir panaikinančioje Tarybos direktyvą 90/220/EEB [2] nurodytą naują įstatyminę bazę.
(5) Šiame reglamente numatytos priemonės atitinka Maisto produktų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
1. Komisija, valstybių narių nacionalinės institucijos ir Reglamento (EB) Nr. 258/97 4 straipsnio 3 dalyje minėtos maisto įvertinimo institucijos neturi atskleisti informacijos, kuri pagal 3 dalį yra priskirta konfidencialiai, išskyrus informaciją, kuri privalo būti paviešinta, jeigu to reikalauja aplinkybės, kad būtų apsaugota žmonių sveikata.
2. Pareiškėjas gali nurodyti, kad pagal Reglamentą (EB) Nr. 258/97 jo pateikta su gamybos procesu susijusi informacija būtų saugoma paslaptyje, nes jos atskleidimas galėtų pakenkti jo konkurencinei padėčiai. Tokiais atvejais būtina pateikti įmanomą patikrinti tokio konfidencialumo pagrindimą.
3. Gavusi paraišką valstybės narės kompetentinga institucija, pasitarusi su pareiškėju, nusprendžia, kuri su gamybos procesu susijusi informacija turi būti laikoma paslaptyje, ir savo sprendimą praneša pareiškėjui, kompetentingai maisto įvertinimo institucijai ir Komisijai.
4. Komisija užtikrina, kad valstybės narės būtų informuotos apie 3 dalyje nustatyta tvarka perduotą sprendimą.
2 straipsnis
1. Reglamento (EB) Nr. 258/97 4 straipsnio 1 dalyje nustatyta tvarka atlikusi priminį prašymo įvertinimą, Komisija paviešina šią informaciją, t. y. nurodoma:
a) pareiškėjo pavardė ir adresas;
b) aprašas, padedantis nustatyti maistą arba maisto komponentą;
c) maisto arba maisto komponento numatyta paskirtis;
d) dokumentų santrauka, išskyrus tas dalis, kurių konfidencialus pobūdis buvo nustatytas šio reglamento 1 straipsnio 3 dalyje nustatyta tvarka;
e) išsamaus prašymo gavimo data.
2. Komisija pirminio įvertinimo ataskaitą, išskyrus informaciją, kuri šio reglamento 1 straipsnio 3 dalyje nustatyta tvarka buvo priskirta konfidencialiai, paviešina taip:
a) jeigu nėra jokių prieštaravimų pagal Reglamento (EB) Nr. 258/97 6 straipsnio 4 dalį, pirminio įvertinimo ataskaita paviešinama pasibaigus tame straipsnyje nurodytam 60 dienų laikotarpiui ir laikui, kurio reikia, kad būtų pranešta pareiškėjui;
b) kai pagal Reglamento (EB) Nr. 258/97 7 straipsnyje nustatytą tvarką yra būtinas sprendimas dėl leidimo, pirminio įvertinimo ataskaita, kur galima, yra paviešinama pateikiant Maisto produktų mokslinio komiteto nuomonę arba, jeigu tokios nuomonės nereikalaujama, paskelbiant sprendimą Europos Bendrijų oficialiajame leidinyje.
3 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. rugsėjo 20 d.